Vniuersis et singulis christifidelibus presentes literas visuris sev audituris nos Nicolaus, Dei gracia archiepiscopus Vpsalensis, Nicolaus Lincopensis, Sweno Scarensis, Thomas Strengenensis, Magnus Aboensis, Olauus Arosiensis et Laurencius Vexiønensis, eadem gracia ecclesiarum episcopi, salutem in Domino sempiternam. Pium et gratum Deo obsequium nos arbitramur jmpendere quociens fideles suos et presertim eos, quibus per magnas locorum distancias et varios difficilium viarum amfractus ecclesias et loca indulgencialia visitandi commoditas amittitur et facultas, ad ecclesiarum frequentacionem pro deuotis laudibus diuine maiestati persoluendis et alia pietatis opera indulgenciarum largicionibus quasi allectiuis quibusdam muneribus excitamus. Volentes igitur ciuitatensium, villanorum, opidanorum et vniuersaliter omnium ciuitatis et dyocesis Aboensis incolarum, qui dictis incommoditatibus subjacere dinoscuntur, prouidere salutj et vt ipsi materiam habeant indulgencias consequendj atque vt ecclesia kathedralis Aboensis alieque ecclesie parrochiales et Capelle eis annexe eiusdem dyocesis, tam in rure quam in ciuitate et opidis siue villis constitute, eo deuocius a fidelibus frequententur quo ad eas accedentes spiritualj diuine gracie vberius alimento conspexerint se refectos, omnibus vere penitentibus et confessis qui ad dictam ecclesiam kathedralem aut quamcunque ecclesiam parrochialem aut capellam annexam dicte Aboensis dyocesis, in diebus sanctorum aut sanctarum, sub quorum uel quarum vocabulis ipsa kathedralis ecclesia aut alie parrochiales ecclesie seu Capelle constructe sunt sev consecrate, siue jn diebus dedicacionum ipsarum ecclesiarum ac capellarum et cuiuslibet earum necnon in festis natiuitatis, circumcisionis, epiphanie, cene, parasceues, resurreccionis, ascensionis Dominj, pentecostes, trinitatis corporis Dominj nostri Ihesu Christi, natiuitatis, concepcionis, purificacionis, annunciacionis, compassionis, visitacionis, assumpcionis gloriosissime Dei genitricis Marie, aliisque quibuscunque sanctorum uel sanctarum festiuitatibus singulisque diebus dominicis pro missis predicacionibus matutinis, vesperis aut aliis diuinis officiis deuote audiendis conuenerint aut singula altaria in ipsa kathedralj ecclesia aut aliis parrochialibus ecclesiis atque capellis erecta visitauerint, pariter et Aue Maria aut aliam quamuis deuotam oracionem dicendo, siue luminaria, ornamenta, jocalia, vestes, libros, calices, corporalia, pannos, pecuniam, predia aut alia quecumque necessaria ad ipsarum kathedralis et parrochialium ecclesiarum siue capellarum quarumcunque singulorumque altarium in eis et qualibet eorum constructorum sustentacionem obtulerint, siue in festo beatj Martinj et singulis diebus rogacionum missis et processionibus fieri consuetis cum deuocione interfuerint, siue ipsam kathedralem ecclesiam aut alias quascunque parrochiales ecclesias aut capellas pro defunctis orando circuierint, siue in pulsacione campane beate virginis Marie aut vespere in dictis esclesiis et capellis flexis genibus tot Aue Maria et Pater noster dixerint, siue missis votiuis in dicendis aut processionibus post eas aut aliis processionibus in diebus festiuis aut dominicis fieri consuetis interfuerint, de omnipotentis Dej benigna clemencia, beatissime virginis Marie aliorumque sanctorum meritis confici, beatissimorumque apostolorum Petri et Paulj auctoritate suffultj, quociens hec predicta uel predictorum aliquid deuote fecerint, xl dierum indulgencias misericorditer in Domino relaxamus, venerabilis fratris nostri domini Magni Aboensis episcopi et suorum capitularium ad hoc precibus et rogatibus inclinatj. Jn quorum omnium fidem presentes litteras nostras sigillorum nostrorum appensione iussimus communirj. Datum Sudhercopie anno Domini mcdxl primo, jn crastino beatj Eskillj martiris.